איזבו

אִיזַבּוֹ היא להקת פופ, רוק פסיכדלי, דיסקו, פאנק, מוזיקה ערבית, מוזיקה שחורה ומוזיקת עולם אשר נוסדה בשנת 1989 בפתח תקווה. בהנהגת הגיטריסט והמפיק המוזיקלי רן שם טוב, ותמיר מוסקט, איזבו משלבים סגנון פסיכדלי משנות השישים, אלמנטים מזרח-תיכוניים ומוזיקה ערבית. שם הלהקה לקוח משמה של דמות בסרט "ליידי נץ" בגילומה של מישל פייפר. הלהקה התפרקה בשנת 2016, ואולם שניים מחבריה, הסולן רן שם טוב והקלידנית שירי הדר (שבהמשך נהייתה לאשתו), ממשיכים להופיע כצמד מוזיקלי בשם "שרי ורנו". בשנת 2022 חזרה איזבו להופיע. איזבו שייכת לגל להקות הרוק הצעירות שהפציע בראשית שנות ה-90, "הדור של מועדון רוקסן", שזכה להצלחה במשך זמן קצר וגווע. בשלב זה החליטה הלהקה לשיר באנגלית ולנסות להצליח בחו"ל. ב-1993 הוציאה הלהקה את השירים "Beady"‏, "Here She Comes" ו-"Movie Maker", שזכו להשמעות מעטות בגלי צה"ל. ב-1994 הקליטה איזבו את אלבומה הראשון "Movie Maker" (שכלל את שלושת השירים שיצאו קודם לכן), אך הוא לא יצא באופן מסחרי והופץ ב-50 עותקים שחולקו על ידי הלהקה לחבריה הקרובים, ועל כן הוא מוגדר כ"אלבומה הגנוז" של איזבו (כיום הלהקה אינה מופיעה עם החומר של אלבום זה). חברי הלהקה, בתחילת 1995, עברו לארצות הברית ושהו בה שנים אחדות, אך לא הצליחו לפרוץ מבחינה מסחרית. רן שם טוב ושירי הדר חזרו לישראל והקימו את הלהקה מחדש עם הבסיסט יונתן לוי והמתופף ניר מנצור, איתם החלו לעבוד על חומר חדש ולהופיע באופן קבוע. ב-2003 יצא אלבומה הרשמי הראשון (והשני מבחינה כרונולוגית) "The Fun Makers", בחברת התקליטים לייבלה הקלטות; האלבום זכה לביקורות אוהדות. בחודשים שלאחר צאת התקליט הוחתמו חברי הלהקה בחברת התקליטים Sony BMG, שהוציאה בבריטניה את ה-EP ‏"The Morning Hero EP", אותו ליווה סיבוב הופעות באנגליה, סקוטלנד והולנד. ב-2005 הופץ אלבום הבכורה של איזבו, "The Fun Makers", גם בתפוצה בינלאומית בהולנד, בלגיה ולוקסמבורג. ב-2006 יצא בצרפת תחת חברת התקליטים רוימיוזיק/דיסקוגרף (RoyMusic/Discograph). הלהקה יוצאת לסיבובי הופעות תכופים שם. באמצע 2007 הלהקה הופיעה בתוכנית המוזיקה המובילה בצרפת "טרטטה" (Taratata), בה התארחו אמנים כמו רד הוט צ'ילי פפרז, אבריל לאבין ועוד. ב-3 ביולי 2008, יצא בארץ האלבום השני של איזבו, "Super Light", גם הוא בהפקת לייבלה. הלהקה יצאה למסע הופעות בעקבות האלבום, במסגרתו הופיעה בפסטיבלים גדולים באירופה כמו "Sziget Festival" בבודפשט ו-"TFF.Rudolstadt" ברודולשטאד, גרמניה. מוביל הלהקה, רן שם טוב, הוא אמן נבחר של הקרן למצוינות בתרבות. הוא גם כתב והלחין את רוב השירים בסרט "מישהו לרוץ איתו" על פי ספרו של דויד גרוסמן. בשנת 2010 הלחין שם טוב את פסקול הסרט "זוהי סדום". על פי נעימת הנושא של הסרט, הקליטו מאוחר יותר חברי הלהקה את השיר "סוכר", שבו השתתף ברי סחרוף. איזבו שיתפו פעולה עם מספר אמנים ישראלים ידועים, על הבמה ובאולפן, בהם אהובה עוזרי, הכוריאוגרף אוהד נהרין ועוד. שיתוף הפעולה של איזבו עם להקת "שוטי הנבואה" הוביל להפקת השיר "הוא", שזכה בתואר שיר השנה בטקס פרסי ערוץ המוזיקה הישראלי. בשנת 2012 ייצגה איזבו את ישראל באירוויזיון 2012 עם השיר "Time". הבחירה בלהקה כנציגת ישראל הפתיעה רבים, לאור פרסומים קודמים שהעריכו כי מאיה בוסקילה צפויה להיבחר לייצג את ישראל. ב-9 במרץ 2012 שחררה הלהקה את הקליפ הרשמי לשיר. הלהקה הופיעה עם השיר בחצי הגמר הראשון, שהתקיים ב-22 במאי 2012, אולם לא העפילה לגמר האירוויזיון. בשנת 2022, לאחר הפסקה של כעשור, חזרה הלהקה להופיע. רן שם טוב - גיטרה, זמר יונתן לוי - בס שירי הדר - קלידים ניר מנצור - תופים תמיר מוסקט - תופים ניר גרף - בס עמוס פרידמן - בס Movie Maker" - 1994" (יצא בהפקה עצמית ב-50 עותקים שלא הופצו באופן מסחרי) The Fun Makers" - 2003" (לייבלה, רוימיוזיק/דיסקוגרף) Super Light" - 2008" (לייבלה) 2012 - Life is On My Side (אנובה מיוזיק) מדיה וקבצים בנושא איזבו בוויקישיתוף אתר האינטרנט הרשמי של איזבו איזבו, ברשת החברתית פייסבוק איזבו, ברשת החברתית אקס (טוויטר) איזבו, סרטונים בערוץ היוטיוב איזבו, באתר Last.fm (באנגלית) איזבו, באתר AllMusic (באנגלית) איזבו, באתר MusicBrainz (באנגלית) איזבו, באתר Discogs (באנגלית) איזבו, באתר Songkick (באנגלית) איזבו, באתר MOOMA (בארכיון האינטרנט) איזבו - באתר חברת התקליטים לייבלה ערן בר-און, אירוויזיון 2012: השופטים רצו את איזבו בגמר, באתר ynet, 19 ביוני 2012 חן לב, החיים בצד שלהם: איזבו מוציאים עוד אלבום מצוין, באתר nrg‏, 5 ביולי 2012 בן שלו, באלבום החדש של "איזבו" יש שוב משהו מהרטט הראשון, באתר הארץ, 6 ביולי 2012 ערן סויסה, "אנחנו כמו קבוצת כדורגל שבאה לשחק כדורסל", באתר ישראל היום, 13 ביולי 2012 אבישי מתיה, ‏איזבו בתקליט חדש מלא קסם וטרלול, באתר גלובס, 19 ביולי 2012 גיא טנא, איזבו התעלתה על עצמה, באתר גלי צה"ל, 24 ביולי 2012 עינב שיף‏, הלם: איזבו תייצג את ישראל באירוויזיון, באתר וואלה, 7 בפברואר 2012